הוועדה לענייני ביקורת המדינה, כנסת 20, פרוטוקול מספר 186, 2017-01-02 11:30

קארין אלהרר: שלום לכולם, אני מתכבדת לפתוח את ישיבת הוועדה לענייני ביקורת המדינה, נושא הדיון, בקשה לחוות דעת מבקר המדינה בנושא: טיפול רשויות המדינה בנושא אופציות בינאריות.

קארין אלהרר: בוקר טוב לאדוני, הממונה על המחלקה הכלכלית במשרד מבקר המדינה ולראש הרשות לניירות ערך.

קארין אלהרר: הדיון מעט שונה מהדיונים שמתרחשים בחדר הוועדה בדרך-כלל.

קארין אלהרר: לפני כמה חודשים קבלתי פניה מדוד וסימונה מה-times of Israel שספרו לי לראשונה על הנושא של אופציות בינאריות.

קארין אלהרר: אני מודה שלא שמעתי על העניין הזה לפני כן.

קארין אלהרר: מתברר, שממש מתחת לאף של כולנו, מתרחשת, אני לא רוצה להגזים, אבל זאת באמת עבירה.

קארין אלהרר: תכף נבין למה אני אומרת עבירה וזה עדיין לא מעוגן ולא כל-כך מצליחים לטפל בתופעה הזאת.

קארין אלהרר: גם אם זה לא פשע על-פי החוק, אני בכלל לא בטוחה שלא צריך לתקן את החוק ולהפוך את זה לכזה, זה סוג של עבירה מוסרית.

קארין אלהרר: אופציות בינאריות, למי שלא יודע, זה סוג של הימורים.

קארין אלהרר: הן נמכרות בהונאה ואני לא מכירה אמירה אחרת.

קארין אלהרר: אנשים בארץ מוכרים לאנשים ברחבי העולם וגורמת להם להפסדים של עשרות ומאות אלפי דולרים.

קארין אלהרר: זה נעשה תוך הטעיה של הקונים.

קארין אלהרר: לפעמים המוכרים מציגים את עצמם כבעלי ניסיון של שנים רבות, למרות שמדובר הרבה פעמים בילדים בני 20 והם משכנעים את אותו אדם להיכנס להימור המסחרר הזה.

קארין אלהרר: יש פה קושי נורמטיבי, מצד אחד אסור למכור אופציות בינאריות לישראלים, אפשר למכור את זה רק החוצה.

קארין אלהרר: לכן די ברור מבחינת חקיקה שבארץ אסור לעשות את זה.

קארין אלהרר: עכשיו נשאלת השאלה, אם זה אסור בארץ, איך קורה שאנחנו מייצאים את הדבר הזה החוצה.

קארין אלהרר: איך שאני רואה את הדברים, זה עושה שם איום ונורא למדינת ישראל, שכל מי שיושב בחדר הזה יותר מדיון אחד יודע ששם טוב זה משהו שאנחנו בחוסר בזמן האחרון ולא כדאי להוסיף.

קארין אלהרר: הדיון הזה מבחינתי הוא סוג של שולחן עגול וננסה לברר איך אנחנו יכולים בכל זאת להתגבר על התופעה.

קארין אלהרר: מאז הפגישה הראשונה עם דוד וסימונה, הצוות שלי ואני עשינו שיעורי בית, נפגשנו גם עם הרשות לניירות ערך, שמענו מהם שאי-אפשר להחיל את תיקון 42 על מכירה מתוך ישראל לחו"ל וזה לדאבון הלב.

קארין אלהרר: קבלנו גם פניות נוספות ואנחנו רוצים לבדוק את העניין.

קארין אלהרר: ניסינו גם שיח עם משרדו של היועץ המשפטי לממשלה לראות איפה הדברים עומדים.

קארין אלהרר: אני בהחלט אשמח לשמוע שמשהו זז.

קארין אלהרר: ננסה לעשות את זה באמצעות הדיון הזה.

קארין אלהרר: דוד הורוויץ, הפנית אלי לראשונה את הנושא הזה, יש משהו שתרצה לומר?

<דוד הורוויץ: קודם כל תודה שיזמת את הדיון הזה ותודה לכל אלה שבאו.

<דוד הורוויץ: אני רוצה להוסיף ולומר שהבאנו מאנגליה מישהו שנפגע כספית, הטסנו אותו לפה ויש עוד מישהו בשם אדם שיכול לספר על התעשייה מפנים.

<דוד הורוויץ: פרסמנו סדרה של כתבות ב-times of Israel על מה שאני מגדיר כמגיפה.

<דוד הורוויץ: אני אומר כמה דברים בסיסיים שרלוונטיים גם לשאלה שלך על איך מתמודדים עם זה.

<דוד הורוויץ: אלפי ישראל קמים כל בוקר והולכים לעבודה אבל הם פשוט מאוד גונבים כסף מאנשים ברחבי העולם.

<דוד הורוויץ: הם טוענים שהם מאפשרים ללקוחות שלהם לעשות כסף על-ידי השקעות קצרות טווח, אך למעשה מדובר בתרמית וגניבה.

<דוד הורוויץ: כמעט כל הלקוחות מפסידים את רוב הכסף שלהם או כל הכסף.

<דוד הורוויץ: על-פי הערכות של אנשים בתוך התעשייה, היא מכניסה סכום הנע בין מיליארד לחמישה מיליארד דולר לשנה.

<דוד הורוויץ: אני רוצה להדגיש, החברות מפרות חוקים קיימים.

<דוד הורוויץ: לתת ייעוץ השקעות מסולף זו עבירה על החוק.

<דוד הורוויץ: כאשר טלפן או טלפנית משקרים לגבי מיקומם או זהותם, זה עובר על החוק.

<דוד הורוויץ: זה קורה באופן שגרתי בתעשיית האופציות הבינאריות.

<דוד הורוויץ: המשטרה לא זקוקה לחקיקה חדשה לעצור אותם.

<דוד הורוויץ: הרשות לניירות ערך לא זקוקה לחוקים חדשים כדי לסגור את החברות האלה כבר היום.

<דוד הורוויץ: זה גם לא חוקי לקחת כסף מכרטיסי אשראי של אנשים ללא רשותם או לסרב לבקשותיהם של לקוחות למשוך את כספם.

<דוד הורוויץ: שתי הפרות חוק אלה קורות לכאורה באופן יום-יומי בחלק מהחברות.

<דוד הורוויץ: זה לא חוקי לעשות מניפולציה בפלטפורמות ממוחשבות כך שמובטח שהלקוחות יפסידו את כספם.

<דוד הורוויץ: גם נוהג פסול זה לכאורה נפוץ בתעשיות האופציות הבינאריות.

<דוד הורוויץ: הסיפור הזה נמשך כבר כמעט עשור.

<דוד הורוויץ: אלפי טלפנים בתל-אביב, הרצליה, רמת-גן, קיסריה ברגע זה מתקשרים לאנשים בכל רחבי העולם ומשכנעים אותם במרמה להיפרד מכספם.

<דוד הורוויץ: זה הורס את המוניטין של ישראל כמקום בטוח לעשות עסקים.

<דוד הורוויץ: זה גורם לאנטישמיות.

<דוד הורוויץ: זה הצד האפל של אומת הסטארט-אפ שכולנו כל-כך מתגאים בה.

<דוד הורוויץ: זה גם משחית המון ישראלים צעירים שעובדים בתחום, כולל עולים חדשים וערבים שהיכולת שלהם לדבר בשפות זרות היא כל-כך חיונית לתרמית הזו.

<דוד הורוויץ: התרמית העיקרית גוררת אחריה תרמיות משנה.

<דוד הורוויץ: חברות אשר מייצרות חומר שיווקי, מומחים לאופטימיזציה של חיפוש באינטרנטSEO זה כשאתה מחפש אחר-כך לבדוק אם מה שאמרתי זה נכון, אתם תעלו על עמודים שנראים לכם הוגנים, אבל גם הם עמודים של התעשייה עצמה.

<דוד הורוויץ: יש את החברות שמעבירות את התשלומים הענקיים, כל העניין שלה עברת כסף ויש גם את עורכי הדין שהקימו חברות אוף-שור כדי להסתיר את הכסף וכן הלאה.

<דוד הורוויץ: יש מאות אלפי קורבנות בעולם.

<דוד הורוויץ: היו אנשים שהתאבדו.

<דוד הורוויץ: מספר עצום של אנשים שחייהם נהרסו לחלוטין.

<דוד הורוויץ: פושעים מתעשיית האופציות הבינאריות בישראל גונבים מיליארדים ומשאירים אחריהם שובל של הרס.

<דוד הורוויץ: אתם חייבים להבין שפושעי האופציות הבינאריות מאוד מבוססים בישראל.

<דוד הורוויץ: יש להם קשרים במוקדי כוח.

<דוד הורוויץ: גורמים מסוימים בממשלה אפילו עוזרים להם בפעילותם.

<דוד הורוויץ: אני יכול לפרט אחר-כך.

<דוד הורוויץ: הם מעסיקים את עורכי הדין היקרים ביותר על מנת להילחם בכל מיש מנסה לחשוף אותם.

<דוד הורוויץ: כמה מהם תורמים לארגוני צדקה וזה נותן להם גישה לאנשים הכי חזקים ואני מדגיש, הכי חזקים ומשפיעים במדינה.

<דוד הורוויץ: הם מאיימים באלימות על מיש מנסה לחשוף אותם.

<דוד הורוויץ: הם איימו אישית על סימונה, הכתבת שלנו שמובילה את הכיסוי שלנו והם איימו על העיתון שלנו.

<דוד הורוויץ: אין ספור קורבנות יצרו אתנו קשר באופן ישיר.

<דוד הורוויץ: יש לנו המון אינפורמציה.

<דוד הורוויץ: עד היום המשטרה מסרבת להיפגש אתנו כדי לשמוע פרטים על כל מה שספרתי כאן.

<דוד הורוויץ: זו מגיפה של גניבה, חייבים להפסיק את זה.

<דוד הורוויץ: לשלוח את האחראים והמעורבים לכלא.

<דוד הורוויץ: אנחנו נשמח לעזור.

<דוד הורוויץ: תודה.

קארין אלהרר: תודה רבה.

קארין אלהרר: פרופסור האוזר, יושב-ראש הרשות לניירות ערך.

קארין אלהרר: אני אשמח לשמוע מה עמדתכם.

קארין אלהרר: נשמעה טענה שאתם לא זקוקים לחקיקה נוספת.

קארין אלהרר: אתם מכירים את החברות האלה?

<שמואל האוזר: קודם כל אני רוצה לומר שאני מאוד מעריך את הדיון הזה.

<שמואל האוזר: זה דיון חשוב והתופעה היא תופעה פסולה וזה מסוגה דברים שאנחנו חושבים שזה עונה לפסוק ש"מהרסיך ומחריביך יצאו ממך".

<שמואל האוזר: התבטאתי לא אחת בכך שאנחנו מנהלים סוג של מלחמת חורמה נגד התופעה הזאת.

<שמואל האוזר: אולי כדאי לתת מסגרת נכונה איפה אנחנו נמצאים.

<שמואל האוזר: ראשית, לקח המון זמן כדי לקבל סמכות בחקיקה כדי שנוכל לפקח על אותם - - - סחר.

<שמואל האוזר: לפני כשנתיים כמעט החקיקה עברה, קבלנו סמכות, החוק קבע לוח זמנים, 21 חברות הגישו בקשות לקבל רישיון, רק ששה מהזירות האלה קבלו.

<שמואל האוזר: אמרנו באופן מפורש, אסור לסחור באופציות בינאריות בישראל.

<שמואל האוזר: המשמעות היא שאסור להציע לישראלים אופציות בינאריות.

<שמואל האוזר: אבל מסתבר שזה לא מספיק.

<שמואל האוזר: מסתבר שישנם הרבה מאוד גופים כפי שתואר, שיושבים ולא מציעים לישראל אלא מציעים את זה ללוקחות בחו"ל.

<שמואל האוזר: כאן ידנו קצרה מלהושיע משום שהחוק לא נותן לנו את הסמכות לפקח עליהם.

<שמואל האוזר: אני רוצה לומר כמה דברים מה כן עשינו.

<שמואל האוזר: דבר ראשון, קבלנו פניות רבות מרגולטורים בעולם, מצרפת, מבלגיה מארצות הברית ועוד רגולטורים.

<שמואל האוזר: קבלנו ממשקיעים מהרבה יותר מדינות בעולם, שפונים ומבקשים שנעזור להם.

<שמואל האוזר: מבחינה חוקית אנחנו יכולים לעזור לכל רגולטור שפונה אלינו ולעשות עבורו חיקורי דין ואכן עשינו חיקורי דין.

<שמואל האוזר: אצל רגולטורים אחרים שאנחנו עושים עבורם את החקירות זה בסדר גודל של ארבעה בשנה, עשינו עשרות בשנים האחרונות בתחום הזה של האופציות הבינאריות.

<שמואל האוזר: דבר שני, פניתי ליועץ המשפטי לממשלה ואמרתי שאנחנו חייבים לעשות פה מעשה ולשאול את עצמנו מה אפשר לעשות.

<שמואל האוזר: היועץ המשפטי לממשלה נעתר לבקשתי, כל גופי האכיפה היום ביחד חושבים ונערכים להילחם בתופעה הזאת.

<שמואל האוזר: אני מציע להזכיר שמה שהרשות לניירות ערך יכולה לעשות זה מה שנופל תחת החוק לניירות ערך.

<שמואל האוזר: אם זו רק הונאה, זה נופל תחת גופי אכיפה אחרים, לכן נדרשת פה פעילות משותפת של כל גופי האכיפה וזה מה שאנחנו עושים.

<שמואל האוזר: גופי אכיפה זה אומר גם המשטרה, גם הרשות להלבנת הון, גם רשות המסים, כולם ביחד חושבים איך לעשות ואני חושב שכולם היום מבינים שיש בעיה.

קארין אלהרר: כשאתה אומר שפונים אליכם רגולטורים מחו"ל אנחנו עוזרים להם.

קארין אלהרר: באיזה אופן אתם עוזרים להם?

<שמואל האוזר: הדרך שלנו במסגרת מזכרי הבנה, במסגרת מה שמותר לנו היא כשהם פונים אלינו אנחנו עושים עבורם את החקירות על אנשים מסוימים שהם מבקשים מאתנו לחקור.

קארין אלהרר: יש שיתוף פעולה היום עם גורמי אכיפה אחרים?

<שמואל האוזר: מאז שדברנו עם היועץ המשפטי לממשלה שנעתר לעניין הזה ורוצה לעשות פעולה, כולם משתפים פעולה.

<שמואל האוזר: זה בא לידי ביטוי בין השאר בדבר האחרון שאני רוצה לדבר עליו וזה הצעת החוק.

<שמואל האוזר: הצעת החוק באה לא לטפל בענייני פרשנות אם אנחנו יכולים או לא יכולים.

<שמואל האוזר: היום המשטרה יכולה לטפל בזה אבל לא הרשות לניירות ערך.

<שמואל האוזר: הרשות לניירות ערך יש לה את המיומנות.

<שמואל האוזר: הצענו שינוי בהצעת החוק וזה שינוי מאוד חריג.

<שמואל האוזר: מה שאנחנו מציעים בהצעת החוק, אנחנו עובדים היום על טיוטה עם משרד המשפטים, אומר נוכל לפקח גם על אלה שמציעים את השירותים האלה ללקוחות בחו"ל.

<שמואל האוזר: אני רוצה לומר שהפעילות הזאת היא סוג פעילות שמלבה אנטישמיות בחו"ל.

<שמואל האוזר: לכן כישראלי וכמי שחרד לשמה הטוב של ישראל חושב שאנחנו חייבים לעשות משהו הרבה יותר מובהק מאשר סוג של פרשנות שהיא מוטלת בספק.

<שמואל האוזר: לכן אנחנו חושבים שצריך לעשות את השינוי הזה וכולם מסכימים על זה.

<שמואל האוזר: מדוע זה שינוי חריג?

<שמואל האוזר: למה הדבר דומה?

<שמואל האוזר: כאילו חברה איקס הייתה אומרת שהיא רוצה להנפיק בבלגיה ואני אומר לה שיבקשו ממני אישור.

<שמואל האוזר: זה לא דבר שמקובל באף מדינה.

<שמואל האוזר: בכלל מדינות לא מפקחות על אופציות בינאריות, אנחנו כמעט הרשות היחידה שאמרנו לא.

<שמואל האוזר: אנחנו לא מאפשרים.

<שמואל האוזר: אנחנו כמעט הרשות היחידה שפועלת באופן אינטנסיבי לשנות את המצב.

<שמואל האוזר: למשל באנגליה הרשות ה-FCA שזו הרשות האמריקאית, אמרה זה לא בבית ספרנו, זה נופל תחת חוק ההימורים, שם יפקחו.

<שמואל האוזר: הם לא לוקחים על עצמם את הפיקוח.

<שמואל האוזר: אנחנו לא חוששים לפקח על זה אבל הסמכות לא ניתנה בידינו.

<שמואל האוזר: יחד עם זאת אני חושב שכל הדברים מהסוג הזה, צריכים לתת מענה לכל הטענות המוצדקות שהשמיעו פה אנשים סביב השולחן והרבה אחרים שחושבים שצריכים לשים קץ לדבר.

קארין אלהרר: היום, כשפונה אליכם רשות פיקוח מחו"ל ומבקשת שתעזרו לה, הדבר שאתם עושים זו מעין חקירה שהיא שלכם, רק של הרשות לניירות ערך?

<שמואל האוזר: זה משהו מאוד מסודר.

<שמואל האוזר: זו בקשה פורמאלית שאומרת שאנחנו מנהלים חקירה ומבקשים שתחקרו עבורנו אדם מסוים או פעילות מסוימת.

<שמואל האוזר: זה לא שאנחנו מנהלים את החקירה.

<שמואל האוזר: הם מנהלים את החקירה ואנחנו רק עוזרים להם.

<שמואל האוזר: אגב, זה הדדי, גם אם אנחנו מבקשים מהם הם עושים את זה.

קארין אלהרר: הצלחנו להביא למעצרים?

<שמואל האוזר: לא אנחנו.

<שמואל האוזר: אנחנו לא עוצרים, רק הם יכולים.

<שמואל האוזר: יש קשר שעשינו עם רגולטורים זרים ויש משפטים שנערכים בעקבות זה.

קארין אלהרר: אתם בעצם עוזרים להם להגיע לאנשים כדי שייקחו אותם?

<שמואל האוזר: אנחנו לא עוזרים.

<שמואל האוזר: הם אומרים לנו איזה אנשים.

<שמואל האוזר: זה לא בסמכות שלנו.

קארין אלהרר: אני מנסה להבין טכנית מה הסיוע שאתם נותנים מעבר לאיתור האנשים.

<שמואל האוזר: אנחנו חוקרים עבורם.

<שמואל האוזר: זה מאוד מוגבל לכן חלק מהבקשות אומרות, תרחיבו את זה ותראו איך אפשר לעזור לנו, כי זה יחסית מוגבל.

<שמואל האוזר: על הרקע הזה הצענו לעשות את השינוי בחוק.

<שמואל האוזר: שימו לב שגם הרגולטורים הזרים ידם יחסית קצרה מלעזור לכן אנחנו חושבים שאנחנו חייבים לעזור להם כי זה מלבה אנטישמיות וזו הסיבה שכולם צריכים לעזור לטפל בבעיה.

קארין אלהרר: בנוגע להצעת החוק, אני מבינה מדבריו של פרופסור האוזר שכבר יש הצעה שמתגבשת.

קארין אלהרר: איפה זה עומד?

<רביד דקל: ההצעה היא בסמכותה של הרשות לניירת ערך אנחנו נותנים פה רק סיוע לרשות.

<רביד דקל: אבל מבחינת נקודת המבט של היועץ המשפטי לממשלה היא קצת יותר רחבה.

<רביד דקל: מכיוון שהרשות לניירות ערך, הסיוע שהיא יכולה להגיש במקרים כאלה נובע רק במצבים שבהם רגולטור פורמאלית פונה לבקשה לחיקור דין.

<רביד דקל: המקורות מהם מגיעות התלונות האלה הם אל בהכרח דרך רגולטורים כפי שפרופסור האוזר ציין קודם, יכולים להיות גם פרטים שפונים וזה יכול להיות גם שמטרות שפונות.

<רביד דקל: הם לא יכולות לבקש סיוע מהרשות לניירות ערך.

<רביד דקל: זאת אומרת מקורות ההזנה מהם אנחנו יודעים על פעילות שהנפגעים שלה הם בחו"ל הם מגוונים.

<רביד דקל: אחרי שפרופסור האוזר פנה ליועץ המשפטי לממשלה עשינוו שולחן עגול שישבו סביבו כל גורמי האכיפה הרלוונטיים שזה המשטרה, הרשות לניירות ערך, הפרקליטות, משרד הכלכלה וגם המחלקה הכלכלית כדי לראות את סל הכלים החוקיים הקיימים.

<רביד דקל: צודק אדוני שאומר שזה לא מתמצה רק בעבירות של ניהול זירות סוחר בלי רישיון זה באמת יכול להגיע עד כדי פעילות של קבלת דבר במרמה, עבירות של איסור הלבנת הון.

<רביד דקל: מה שהיה צריך לעשות זה ליצור ממשק וקשר בין כל הגורמים הרלוונטיים על מנת שזרימת התלונות והמידע יהיה לאותם גורמים שצריכים לטפל בבעיה הזאת.

<רביד דקל: אנחנו מקווים שבאמת הרשות לניירות ערך תפנה למשטרה במקרים המתאימים.

<רביד דקל: גם נציגי הפרקליטות יושבים שם כדי למצוא את הכלים המתאימים לטיפול בבעיה.

קארין אלהרר: איפה הצעת החוק עומדת היום?

<רביד דקל: יש טיוטה שניהלנו לגביה שתי ישיבות.

<רביד דקל: זו הצעה לא פשוטה, יש בה פוטנציאל התנגשות מול הסמכות הטריטוריאלית של רגולטורים במדינות אחרות.

<רביד דקל: אני בטוחה שרגולטור מבלגיה לא כל-כך ישמח לשמוע שהרשות לניירות ערך משתלטת לו ועושה רגולציה שיכול להיות שהדרישות שלו לא בדיוק מתיישבות עם זה.

<רביד דקל: אני לא רוצה לדבר בשם הרשות לניירות ערך אבל מערכת היחסים של רגולטורים מבחינה אקס טריטוריאלית זו סוגיה שצרי לטפל בה בצורה מאוד זהירה.

קארין אלהרר: אני מבינה את המשמעויות, בארץ כל הרשויות המעורבות, יש ביניהן הסכמה על הצורך בחקיקה בעניין.

<רביד דקל: אני לא בטוחה שאנחנו מסכימים על זה שצריך כבר חקיקה בעניין.

<רביד דקל: אם יש נפגעים בארץ וזירות שמנוהלות בארץ אנחנו מסודרים.

קארין אלהרר: זה מסודר.

<רביד דקל: הבעיה שלנו הן זירות שמנוהלות בארץ עם קהל נפגעים שנמצא בחו"ל.

<רביד דקל: בהקשר הזה אנחנו יכולים לסייע או במצב בו יש רגולטור או בבלגיה או באנגליה או במקום אחר שמבקש סיוע.

קארין אלהרר: ואם לא מבקשים סיוע?

<רביד דקל: אם לא, אז אנחנו צריכים להתייחס לעצם הארגון אל עבירה שמתבצעת בארץ ואז הרשויות בארץ יכולות מצד אחד לתפוס חזקה ולנהל חקריה פלילית על העבירות שלכאורה מתבצעות בהקשר של ניהול זירה.

<רביד דקל: כמו שאמרתי נכון להיום כי נכון להיות אלה העבירות הפליליות שנמצאות בחוק העונשין - - -

קארין אלהרר: אם כך, למה צריך חקיקה?

<רביד דקל: יכול להיות שגם משטרה זרה תפנה למשטרת ישראל ותרצה לחקור את זה כעבירה שמתבצעת בחו"ל ואז משטרת ישראל יכולה להגיש לה סיוע דרך החקיקה הרלוונטית, חוק סיוע, חוק עזרה משפטית.

קארין אלהרר: עכשיו אני מבולבלת.

קארין אלהרר: לפי מה שאת מתארת יש לנו כרגע במדינת ישראל את כל הכלים המתאימים כי הונאה זו עבירה פלילית ואם מתבקש סיוע מרגולטורים זרים, אני בטוחה שהרשות לניירות ערך תעמיד את שירותיה בנושא.

קארין אלהרר: אז למעשה לא צריך כלום ואפשר לצאת לדרך כבר היום.

קארין אלהרר: מה מונע?

<רביד דקל: אני לא אמרתי שיש מניעה.

<רביד דקל: זה מה שאנחנו עושים.

<רביד דקל: זאת התפיסה שלנו.

<רביד דקל: התפיסה שלנו שפשוט צריך לעשות סנכרון בכלים הקיימים.

<רביד דקל: כמו שאמרה גברתי זה באמת מאוד מבלבל ומאוד מורכב.

<רביד דקל: יש כל מיני נתיבים לטפל באכיפה שלה דבר הזה, פשוט צריך לעשות סדר ולצורך הסדר הזה יצרנו ממשק בין אנשי קשר ספציפיים עם כל אחת מהרשויות והפרקליטות, הרשות לניירות ערך, משטרה, כדי שיחברו יחד ויחליטו מה הנתיב המתאים והאפקטיבי ביותר לטיפול במקרה כזה או אחר.

<שמואל האוזר: ראשית אני רוצה להרגיע את משרד המשפטים ולהגיד שהרגולטורים הזרים מאוד ישמחו לחקיקה מהסוג הזה.

<שמואל האוזר: אני מדבר על רשויות לניירות ערך.

<שמואל האוזר: אני רוצה לומר שנקודת המבט של משרד המשפטים היא אכן הרבה יותר רחבה ובצדק.

<שמואל האוזר: צריך לזכור, אם אנחנו הולכים לגישה הזאת של משרד המשפטים, זה אומר שזה שמשאיר את הרשות לניירות ערך רק במגרש של מי שמציע ללקוחות ישראלים ומוציא אותנו מהמגרש האחר.

<שמואל האוזר: מאותו רגע משרד המשפטים והמשטרה אחראים.

<שמואל האוזר: אנחנו חשובים שיש פה מיומנות והקריאה לעזרה שמבקשים מאתנו היא כזו ששינוי החוק מתבקש והמשמעות היא שלא ניתן לאותם אנשים, אני חוזר שוב לנקודת מבט של ישראל, של משרד המשפטים והרשות לניירות ערך, שלא ישבו פה אנשים שמשווקים, צריך להבין שאותם משווקים הם ישראלים, עם חוצפה ישראלית שפונים לאותם לקוחות, אנשים קשי יום ומשכנעים אותם להשקיע את מיטב כספם, משכנעים אותם לקחת הלוואות נוספות ולאבד גם את זה.

<שמואל האוזר: זו אכן חקיקה מאוד חריגה, צריך לאפשר את האפשרות הזאת.

<שמואל האוזר: אני מבין שיש פה הסכמה לגבי הקושי הקיים גם בחקיקה וגם בעניין עצמו לכן אני מאוד מאמין שצריך לשנות את החוק כדי לתת את הסמכות.

<שמואל האוזר: אבל אם לא תינתן הסמכות אז ידינו תהיינה כבולות.

קארין אלהרר: יש איזשהו בנצ'מרק במדינות אחרות בעניין הזה.

קארין אלהרר: יש חקיקה דומה?

<שמואל האוזר: יש מדינות שגם אוסרות.

<שמואל האוזר: אבל המשמעות היא שאם ישב פה גוף ויגיד יש לנו פה חדר של משווקים ויש לנו משווקים אז נוכל להגיד להם גם זה אסור אתם עוברים על החוק ונוכל לטפל בהם.

<שמואל האוזר: אם החוק לא יתקבל אז אפשר יהיה לעשות את זה בעולם של הונאות ואז המשטרה תטפל וזה לא בידיים שלנו.

קארין אלהרר: נמצא נציג של המשטרה?

<נמרוד אסיף: אני אשמח לדבר, אני לא נציג של המשטרה, אני עורך-דין פרטי, רציתי רק להוסיף על הנושא המשפטי לגבי האם יש סמכות לטפל בדברים שקורים בתוך ישראל.

<נמרוד אסיף: אנחנו מדברים על עיקרון יסודי בכל דיני העונשין במדינת ישראל שכוללים אגב גם את כל האיסורים הקבועים בתיקון 42.

<נמרוד אסיף: זה העיקרון של הסמכות הטריטוריאלית.

<נמרוד אסיף: יש סעיף בחוק העונשים שחל על כל דיני העונשין שאומר שדיני העונשין חלים על כל מעשה שמבוצע כולו או חלקו בתוך מדינת ישראל.

<נמרוד אסיף: כמו שאמרתי, תיקון 42 הוא חלק מדיני העונשין של מדינת ישראל.

<נמרוד אסיף: לא צריך שום חקיקה חדשה.

<נמרוד אסיף: אפשר להחיל את כל הכללים האלה גם על הזירות שפועלות בישראל כי כמובן אם הזירה פועלת בישראל ומשווקת לחו"ל, אז לפחות חלק מהעבירה מתבצעת בתוך ישראל.

<נמרוד אסיף: יושב-ראש הרשות לניירות ערך נתן דוגמה של הנפקת מניות, שאולי לא נכון להתערב, כי בדרך-כלל לא מתערבים בהנפקת מניות שמתבצעת לחו"ל, אפילו אם היא נעשית בתוך המדינה.

<נמרוד אסיף: לדעתי האנלוגיה היותר נכונה היא מעבדת סמים שיושבת בישראל ומוכרת את תוצרתה לחו"ל.

<נמרוד אסיף: במצב כזה לא תהיה שאלה שמשטרת ישראל או הגורמים הרלוונטיים יפשוט על המעבדה הזאת ויעצרו אותה.

<נמרוד אסיף: כל הגישה לשאת עיניים למחוקק ולקוות שהמחוקק הוא זה שייתן להם כלים חדשים, הגישה הזו לא נכונה.

<נמרוד אסיף: יש כלים, צריך להשתמש בהם ולעצור את התעשייה הזו.

<צחי סעד: לא הצלחתי להבין את ההנמקה של משרד המשפטים על ההתנגדות לתיקון החקיקה.

<רביד דקל: אני לא מתנגדת.

<רביד דקל: הובנתי לא כהלכה.

<צחי סעד: הצגתם שלכאורה החקיקה הקיימת מתאימה לטיפול במקרים האלה מהכיוון של טיפול בעבירות הונאה.

<צחי סעד: יכול להיות מצב שאין רכיבים של עבירות הונאה.

<צחי סעד: זאת אומרת שזירות המסחר האלה פועלות ללא רכיבי ההונאה, ללא מצגי שווא וללא רכיבים של הונאה בפעילות שלהם כלפי הלקוחות האלה.

<צחי סעד: אז למעשה החוק הקיים לא מאפשר לטפל במקרים האלה.

<צחי סעד: למה התנגדות הזאת לתיקון?

<צחי סעד: לא הצלחתי להבין את ההנמקות.

<רביד דקל: אני לא יכולה להשיב לשאלה משום שאני לא מתנגדת לתיקון הזה.

קארין אלהרר: אז למה זה לא קורה?

<רביד דקל: ככל שהרשות לניירות ערך תחליט - - -

<צחי סעד: אז מה בדיוק עמדתכם?

<רביד דקל: זו לא עמדה שלי.

<רביד דקל: בפתח דברי אמרתי שתיקון החקיקה הזה הוא באחריות הרשות לניירות ערך.

<רביד דקל: זו רשות סטטוטורית.

<רביד דקל: אני נותנת פה סיוע.

<רביד דקל: אם הרשות לניירות ערך מחליטה שבניגוד לאופי הרגולציה שנכון להיום הרציונל שם הוא הגנה על ציבור המשקיעים הישראלי והיא רוצה להרחיב את המנדט, זו החלטה של הרשות.

קארין אלהרר: פרופסור האוזר, אתם מעוניינים להרחיב את המנדט שלכם?

<שמואל האוזר: זה מה שהצענו.

<רביד דקל: ציינתי רק שיכולות להיות פה התנגשויות במישור הבין-לאומי לכן צריך לנסח את זה בצורה מדויקת ומדודה.

קארין אלהרר: משהושגה הסכמה, הם רוצים ואתם מסכימים, נשאר רק להסדיר את הדין הבין-לאומי בלי לפגוע חלילה.

קארין אלהרר: יש לוח זמנים?

<שרה קנדלר: שרה קנדלר, יועצת משפטית לרשות לניירות ערך.

<שרה קנדלר: אנחנו עובדים במשותף עם רביד במשרד המשפטים לנסח את זה.

<שרה קנדלר: כמו שנאמר מדובר בנושא מאוד מורכב ויוצא דופן.

<שרה קנדלר: בגלל שעיקרון היסוד ברשות לניירות ערך הוא שמירה על ענייניו של ציבור המשקיעים בישראל לכן אנחנו הולכים בין הטיפות איך לנסח את זה בצורה שתתפוס את מה שאנחנו רוצים לתפוס אבל לא תדרוך על הרגלים של רגולטורים אחרים שלא צריך.

<שרה קנדלר: ישבנו כבר כמה ישיבות ואנחנו מעבירים טיוטות בינינו.

<שרה קנדלר: מליאת הרשות כבר אישרה את התיקון ואנחנו כרגע בטיוטה ומקווים להפיץ את זה כתזכיר ברגע שהטיוטה תהיה מקובלת גם עלינו, גם על משרד המשפטים ומשרד האוצר.

קארין אלהרר: יש לוח זמנים פחות או יותר?

<שרה קנדלר: קשה לי להתחייב כי זה לא תלוי רק בנו.

<שרה קנדלר: מבחינתנו זה בשבועות הקרובים.

קארין אלהרר: נוכל לקיים דיון בעוד חודש ולברך על המוגמר?

<שרה קנדלר: המוגמר זה עוד הרבה זמן.

<שרה קנדלר: מדובר רק על תזכיר.

קארין אלהרר: המוגמר זה הוצאת התזכיר.

<בובי בכור בן חור: שמי בובי בכור אני בן 30 וכבר שלוש שנים נלחם בהונאת האופציות הבינאריות.

<בובי בכור בן חור: פעלתי נגד תעשיית ההונאות על-ידי עזרה לקורבנות ההונאה במטרה להחזיר את כספם בדרכים משפטיות, בעיקר בפעילות מול הבנקים וחברות כרטיסי האשראי.

<בובי בכור בן חור: אני פעיל חברתי ועיתונאי אזרחי, כותב טור כלכלי א-פוליטי בדבר ראשון.

<בובי בכור בן חור: פניתי למשרד שלך דרך העוזרות הפרלמנטאריות קבלתי בקשה להציע פתרון אחרי כל הדברים ששלחתי לכם.

<בובי בכור בן חור: אני כאן בסופו של דבר כדי לדרוש הקמת ועדה ממשלתית מוסדרת לטיפול בהונאת האופציות הבינאריות.

<בובי בכור בן חור: הייתי שמח לדבר ולהסביר עוד על ההיקף העצום וההשלכות הנוראיות של ההונאה הזאת על המדינה שלנו.

קארין אלהרר: אני חושבת שזה משהו שמאוד מובן בחדר הזה.

<בובי בכור בן חור: נכון, אבל יש לי שתי דקות לדבר על הפתרון.

<בובי בכור בן חור: אני מאמין שרובכם נחשפתם, קראתם שמעתם מספיק על מנת להבין כמה הפתרון מתבקש ובהול.

<בובי בכור בן חור: לא צריך חוק חדש.

<בובי בכור בן חור: הונאה היא הונאה היא הונאה.

<בובי בכור בן חור: אם מישהו עובר על החוק, הוא עבריין.

<בובי בכור בן חור: יושב-ראש הרשות קרא לאנשים האלה שרלטנים, נוכלים.

<בובי בכור בן חור: הגיע הזמן לעשות עם זה משהו.

<בובי בכור בן חור: העניין באחריות משטרת ישראל בעבור גניבות, בעבור עבירות פליליות, אז אין צורך לשנות את החוק.

<בובי בכור בן חור: לצערי אנחנו רואים כי הנזק התדמיתי כבר נעשה וכרגע מדינת ישראל יכולה רק למזער נזקים.

<בובי בכור בן חור: יושב-ראש הרשות לניירות ערך, חברי כנסת, ממשלה יקרים, המשטרה וכל גוף שבסמכותו לטפל בעניין, אני פונה אליכם, אני מעלה פתרון שאני מניח שיביא לסיום הבושה הגדולה במדינת ישראל וחשוב לא פחות, פיצוי הקורבנות.

<בובי בכור בן חור: יושב כאן בן אדם שאני מייצג אותו באופן אישי, כאשר לרשות לניירות ערך הועברו חומרים ספציפיים גם לגבי אנשים ספציפיים, שעקצו את הבן אדם הזה.

<בובי בכור בן חור: אני לא יודע אם הם עושים משהו - - -

קארין אלהרר: לרשות אין סמכות לטפל בעבריינים.

<בובי בכור בן חור: אין סמכות, אבל בתור רשות אכיפה במדינת ישראל יש לה כמה סמכויות.

<בובי בכור בן חור: הסמכות הראשונה היא קודם כל לבצע חקירה, לבצע אפילו מעצרים ואפילו להגיש כתבי אישום ואם זה לא בסמכות שלהם, אז להעביר את החומרים האלה למשטרה.

קארין אלהרר: העברתם את זה גם למשטרה?

קארין אלהרר: זו לא הרשות.

<בובי בכור בן חור: כאשר הרשות, בתור רשות אכיפה מקבלת עניין שהוא עבירה פלילית.

<קריאה: הגשתם תלונה במשטרה?

<בובי בכור בן חור: בינתיים, מכל מה שקראנו עד עכשיו, המון תלונות הוגשו, גם במשטרה, גם בשגרירויות ואף אחד לא עושה עם זה שום דבר.

<בובי בכור בן חור: אני רואה בנוכחות שלי פה אחרי שלוש שנים של מאבק אישי מתיש הזדמנות אחרונה לתקן את העוולה הזו.

<בובי בכור בן חור: אני פונה לתמיכה שלך ולתמיכה שלכם במאבק להצלת מדינת ישראל מהבושה הגדולה המתרחשת בשערים שלנו.

<בובי בכור בן חור: ראשית כל צריך שיהיה גוף שמטפל בנושא כי אף גוף לא מקראה נכונות לטפל בנושא.

<בובי בכור בן חור: אני מצטער, אבל את המסמכים הגשנו לפני הרבה מאד זמן, למעלה מחצי שנה.

<בובי בכור בן חור: צריך שיהיה גוף שמטפל בנושא, גוף שכל תפקידו להביא לפתרון בנושא.

<בובי בכור בן חור: הפתרון נראה פשוט.

<בובי בכור בן חור: הנוכלים ישנם, אנחנו יודעים איפה הם, ניתן לשים עליהם את היד ולהביא לחקירה מלאה ולנתיבי הכסף.

<בובי בכור בן חור: אף לא נראה כי רשויות האכיפה עושים דבר עד כה.

<בובי בכור בן חור: מסמכים שהוגשו לרשויות, בהם חשד וראיות לפלילים, כתובות של החברות, רישום אל מול מס הכנסה, ציטוטים טלפונים, עשרות כתובות, תחקירי טלוויזיה, מצלמות נסתרות, כל זה קיים.

<בובי בכור בן חור: זה נמצא מתחת לאף שלנו ולכן המדינה הפכה מזמן לאחראית ונותנת חסות למזימה הזאת.

<בובי בכור בן חור: ברגע שהמדינה לא עוצרת ומתעלמת מהעבירות היא שותפת לפשע.

<בובי בכור בן חור: כל קורבנות המסחר הבינארי הופכים לקורבנות של מדינת ישראל.

<בובי בכור בן חור: אלא אם כן ניקח ביחד צעד קדימה ונילחם עבור התדמית והכבוד של המדינה על הצדק.

קארין אלהרר: תודה.

<בובי בכור בן חור: אני חייב לסיים במשפט אחרון, אני עובד על זה שלוש שנים, כדאי שאקבל את הבמה כאן.

<בובי בכור בן חור: הקמת המערך צריך שייעשה בהחלטת בזק על מנת למנוע שיבוש הליכי חקירה מטעם העבריינים המיועדים והם עבריינים לפי דברי יושב-ראש הרשות.

<בובי בכור בן חור: על פעולות המעצר והחקירה להתבצע באופן מידי ורדיקאלי כדי לעצור מידית את השוד.

<בובי בכור בן חור: לצערי הרב אי-אפשר להסתפק בהסתייגויות הנוגעות למחסור בכוח אדם או מחסור בתקציב כיוון שניתן לתקצב פעילות זו בעזרת כסף שכבר נכנס לקופת המדינה בצורה ישירה ממיסים על ההונאה הזאת.

<בובי בכור בן חור: במילים אחרות, מדינת ישראל גם מכניסה כסף מהמיסים האלו.

<בובי בכור בן חור: כסף שאמור לחזור לקופת המדינה על-ידי קנסות וחילוט רכוש ונכסים של העבריינים האלה זה גם פתרון ומשום שרשויות החוק ורשויות המדינה, כמו גם משרדי הממשלה החליטו להתעלם מהפניות, אנחנו דורשים הקמה מידית של ועדת חקירה לאומית למלחמה בהונאות האופציות הבינאריות.

<בובי בכור בן חור: נמצא פה גרהם, אחד מקורבנות התעשייה, הייתי מציע שיספר קצת על מה שעבר עליו.

<גרהם טוולר: (אומר דברים באנגלית, להלן התרגום החופשי) שמי גרהם טוולר מלונדון, אני מתקרב לגיל 82 ואני אחד מהקורבנות הרבים.

<גרהם טוולר: פנו אליי טלפונית ומאחר ואני בנקאי במקצועי, חשבתי שאני מבין במט"ח לכן בעבורי לא היה מדובר בהשקעה לא אטרקטיבית.

<גרהם טוולר: התחלתי באופציות באפריל 2014.

<גרהם טוולר: אלה שפנו אליי אמרו שהם בלונדון, אבל למעשה הם היו בישראל.

<גרהם טוולר: הם גם שינו את השמות שלהם הרבה פעמים.

<גרהם טוולר: כיצד הם פעלו?

<גרהם טוולר: היה לך שם ברוקר, שזה כמובן לא נכון, אבל אז הוא נהיה חולה והטיפול בך היה עובר לברוקר בכיר יותר, שהיה מעודד אותך להשקיע יותר כספים כדי לשקם את ההפסדים הקודמים שלך.

<גרהם טוולר: הבעיה הגדולה ביותר שנתקלתי בה, שהם נתנו בונוסים שאותם היית צריך לסחור פי 30 מהערך שלהם, לפני שיכולת למשוך אותם.

<גרהם טוולר: לא שיכולת לעשות זאת.

<גרהם טוולר: הקשיים הקיימים כאשר צריך לסחור כל כך הרבה פעמים כדי להגיע למחזור שהוא פי 30, עבור 300 אלף בונוס זה 3 מיליון, אתה צריך לקנות ולמכור 3 מיליון.

<גרהם טוולר: לבסוף, הפסדתי בסביבות ה- 75 אלף פאונד.

<גרהם טוולר: אני סחרתי בין אפריל 2014 לנובמבר 2014, אבל רק בינואר 2015 התוודעתי לעובדה שבעצם כל הדבר הזה פועל מישראל.

<גרהם טוולר: הדבר הזה נודע לי מבובי כאן, אבל בנוסף לזה גם ראיתי מאמרים וכתבות בנושא וזה גם פורסם בתקשורת הבריטית.

<גרהם טוולר: היום יש לכך יותר מודעות וזה ידוע לכל, אבל עבורי באופן אישי, זו כמובן היתה פגיעה מאוד קשה.

<גרהם טוולר: אני חייב להמשיך לעבוד, למרות שעברתי את גיל ה- 80 וזה דבר שלא רציתי לעשות, על מנת לנסות ולהחזיר חלק מהחובות שאני שקוע בהם.

<גרהם טוולר: אני גם לא יכולתי לסייע בתשלום עבור החינוך לנכדיי כפי שרציתי.

<גרהם טוולר: בקרוב אצטרך להפסיק לעבוד וכאשר אעשה תהיה לי רק קצבת פרישה בלי שום אמצעים נוספים כגיבוי, מה שאומר שאצטרך לעזוב את הבית ולמצוא מקום זול יותר כדי לגור.

<גרהם טוולר: אלה ההשלכות הפרטיות שלי, ממה שקרה.

<גרהם טוולר: דבר נוסף שמפתיע אותי, זו העובדה שבינואר 2015 נודע לי על מעורבותה של ישראל, אבל רק לפני שלושה ימים קיבלתי אימייל מ- "אופשנס אקסאלד", שהם מברכים אותי ליום הולדתי – שזה גם לא נכון – והם אמרו "הוספנו לחשבונך 100 דולר, רק תתחבר ותתחיל לסחור בהם".

<גרהם טוולר: כבר שנתיים שהדבר הזה ידוע, אבל בכל זאת הם עדיין ממשיכים להונות אנשים כמוני, דבר שלדעתי זה עצוב.

קארין אלהרר: (אומרת דברים באנגלית, להלן התרגום החופשי) האם פנית לרשויות בישראל?

<גרהם טוולר: אני התשתי את - - -

קארין אלהרר: איך יצרת אתו קשר?

<בובי בכור בן חור: זה ההמשך של מה שרציתי לספר, אני מגיע מתוך התעשייה, חקרתי את התעשייה מפנים, הבנתי כמה היא גדולה.

<בובי בכור בן חור: יש בין 5,000 ל-10,000 אנשים שעובדים בתעשייה הזאת.

<בובי בכור בן חור: זאת אומרת 5,000-10,000 אנשים שהם עבריינים.

<בובי בכור בן חור: התעשייה הזאת גונבת, לא מגלגלת ולא מכניסה מאה מיליון דולר בחודש.

קארין אלהרר: אני רק שואלת שאלה, איך הגעת לזה?

<בובי בכור בן חור: הגעתי אליו דרך חקירה אישית שביצעתי.

קארין אלהרר: איך הגעת לחקירה האישית?

<בובי בכור בן חור: עבדתי באחת החברות האלה חודש וחצי, בתור מישהו שראה ושמע את התעשייה מפנים ומודע לעניין שזו הונאה פר אקסלנס.

קארין אלהרר: כשהתחלת לעבוד ידעת במה מדובר?

<בובי בכור בן חור: לא.

<בובי בכור בן חור: כשהתחלתי לעבור העבירו אותי קורס, במהלך הקורס אומרים לך אתה הולך להיות ברוקר, לעזור לאנשים לסחור ולהרוויח הרבה כסף.

<בובי בכור בן חור: לא אומרים לך שאתה הולך לגנוב מאנשים.

<בובי בכור בן חור: אז אתה עובד שלושה שבועות כדי להכניס את האנשים בפעם הראשונה, אנשים מפקידים פעם ראשונה ואז זה עובר ל"אפ-סלרים" אלה אנשים שגורמים להם להכניס המון כספים בכל מיני דרכים שרלטניות.

<בובי בכור בן חור: אחרי חודש וחצי הבנתי כמה גדולה התעשייה.

<בובי בכור בן חור: אמרתי, למה לא לצאת עם זה החוצה לעיתונות?

<בובי בכור בן חור: אמרו לי, תיזהר.

<בובי בכור בן חור: כשאמרו לי "תיזהר" החלטתי לחקור את התעשייה מפנים.

<בובי בכור בן חור: מצאתי עוד שש חברות שעושות את זה והתחלתי לפתוח עסק - - -

קארין אלהרר: תודה.

<דוד הורוויץ: אני רוצה להוסיף תודה לגרהם שטרח לבוא לפה כי חשבנו שכדאי שתשמעו ממישהו.

<דוד הורוויץ: הוא דיבר על איך זה השפיע עליו בחיים.

<דוד הורוויץ: אמרתי במהירות יתר, אנשים התאבדו.

<דוד הורוויץ: דיברתי עם מישהו שהפסיק לעבוד בתחום כי זה שישב למישהו ואשתו ענתה שהוא לא יכול לדבר אתו כי הוא התאבד.

<דוד הורוויץ: דברנו עם קורבנות רבים.

<דוד הורוויץ: את שאלת לגבי פנצ'מרק, אני מניח שזה ברור לך, אבל כדי להדגיש את זה, זה פטנט ישראלי, אין כזה דבר במדינות אחרות, אנחנו המצאנו את זה.

<דוד הורוויץ: המצאנו את הגרסה הספציפית הזאת.

<דוד הורוויץ: יש אופציות בינאריות אבל איך שהם עושים את זה פה והאלמנט של ההונאה וגניבה בצורה כל-כך בוטה, זה פטנט ישראלי.

<דוד הורוויץ: אני רוצה לברך על היוזמה החקיקתית, אבל חבל שאין משטרה פה.

<דוד הורוויץ: הם העמידו פנים שהם מישהו אחר.

<דוד הורוויץ: הם טענו שהם באנגליה או שהם אומרים שהם נמצאים בשווייץ והם נמצאים ברמת-גן.

<דוד הורוויץ: הם אומרים שהשם שלהם הוא מיסטר סמית והם בוגרי אוקספורד וכבר עשר שנים בתחום ולמעשה הם אנשים שגויסו מהבין תחומי ומאוניברסיטת תל-אביב והם לא יודעים כלום.

<דוד הורוויץ: ביום הראשון הם בונים את הזהות המזויפת.

<דוד הורוויץ: אז זה שיש חקיקה לגבי התרמיות היותר מתוחכמות, מבורך, אבל באלמנט הבסיסי זה שוד, זו גניבה וזה המשיך עשר שנים.

<דוד הורוויץ: יפה שישנה עכשיו מעורבות של הרגולטור אבל המשטרה יכולה לפעול כבר מחר.

<דוד הורוויץ: אנחנו שלחנו - - - ביום הראשון.

<דוד הורוויץ: הם הושיבו אותו ליד ה"סיילסמנים" בקשו ממנו להתחיל להתקשר, הוא ידע כבר ביום הראשון שזו גניבה.

<דוד הורוויץ: המשטרה יכולה מחר לפרוץ את זה.

<דוד הורוויץ: אבל זה המשיך עשר שנים.

<דוד הורוויץ: מה שגרהם אמר על אנטישמיות ומה שאת אמרת, זו מגיפה של מיליארדים שממשיך עשור.

קארין אלהרר: משרד המשפטים, לפי מה שאני שומעת כאן, אפשר לעשות עם זה משהו כבר עכשיו.

קארין אלהרר: אתם מכירים את זה?

קארין אלהרר: פנו אליכם אני מניחה לא רק הרשות לניירות ערך, או שאני טועה?

<רביד דקל: אני אישית לא מכירה את זה.

קארין אלהרר: הפניה בוועדה היא לא אישית.

<רביד דקל: בישיבה שספרתי, שעשינו בשולחן העגול כדי ליצור את שיתוף הפעולה בין הרשויות הרלוונטיות, ממה שעלה, המשטרה טענה שהיא לא הכירה את זה, לא היו אליה פניות, לא במישור של משטרות זרות בהם נפגעים פנו למשטרה שלהם ובקשו סיוע.

<רביד דקל: זה לא ברמה של הפניות לרשות לניירות ערך.

קארין אלהרר: יש לכם נתונים כמה פניות היו למשטרה?

<רביד דקל: לא היו נתונים.

קארין אלהרר: הזמנו את משטרת ישראל לדיון, כנראה שהנושא לא מספיק חשוב.

<נמרוד אסיף: הגשתי כמה תלונות בשבועות האחרונים, משהו כמו שבע תלונות, גם למשטרה וגם לרשות לניירות ערך.

<נמרוד אסיף: כשאני אומר שמטרה אני מתכוון ליח"א.

<שמואל האוזר: אצלנו התקבלו עשרות פניות.

<שמואל האוזר: ביקשתי גם ממי שאחראי על פניות הציבור שלמרותש הרוב המכריע לא נוגע לסמכויות שלו, לעזור לאותם אנשים כי בעצם הם לא יודעים למי לפנות ולכן אנחנו גם פונים לרשויות שיכולות לטפל בזה כמו המשטרה.

<שמואל האוזר: אנחנו עושים את זה ואני חוזר על זה שהיום יש מודעות מצד כל גופי האכיפה, כולל המשטרה, שמעוניינים להתעסק בזה.

קארין אלהרר: חבל שהם לא נמצאים כאן כדי להציג את המעורבות שלהם.

<אדם נוגידאת: אני אמשיך את דבריו של בובי, גם אני הייתי בפנים, עבדתי כמה שבועות, אמנם לא במכירות אבל במשהו פנימי.

<אדם נוגידאת: התקבלתי לעבודה בחברת אופציות בינאריות באזור הבורסה ברמת-גן.

<אדם נוגידאת: עזבתי לאחר שהסתבר לי שמתנהלת שם פעילות בלתי חוקית.

<אדם נוגידאת: אני מעדיף לא לציין כעת את שם החברה כי אני חושש שבעקבות הדברים שאומר היא תתנכל לי.

<אדם נוגידאת: חברה זו פונה ללקוחות בחו"ל ומנסה לשכנע אותם להשקיע את כספם באופציות בינאריות.

<אדם נוגידאת: אנשי המכירות אומרים כי מדובר בהשקעה מצוינת שתוביל לרווחים גבוהים.

<אדם נוגידאת: החברה פונה ללקוחות בכמה מדינות ביניהם מדינות ערב, ערב הסעודית, איחוד האמירויות.

<אדם נוגידאת: כשהתחלתי לעבוד בחברה הובהר לי על-ידי הממונה עלי כי אף לקוח לא מרוויח.

<אדם נוגידאת: הוא אמר לי, אנחנו מוכרים חלומות לאנשים.

<אדם נוגידאת: לאחר מכן המשיך ואמר, אני אשתמש בשפה מעודנת, אנחנו דופקים חצי מיליארד מוסלמים בעולם.

<אדם נוגידאת: בהיותי מוסלמי קיבלתי את זה מאוד קשה, קשה לשמוע את זה ממישהו שחי אתי באותו מקום.

<אדם נוגידאת: אני אספר קצת על החברה מפנים.

<אדם נוגידאת: החברה עושה כל מה שביכולתה כדי למנוע מהלקוחות למשוך את כספם.

<אדם נוגידאת: כאשר לקוח מנסה לבצע משיכה מחשבונו באתר, יוצרים אתו קשר מהחברה ומפעילים עליו לחץ לביטול המשיכה.

<אדם נוגידאת: יספרו לו באופן שקרי על כל מיני הזדמנויות חד פעמיות לרווחים.

<אדם נוגידאת: אם הלקוח עדין ירצה למשוך את כספו וישגע אותם, הם יעשו לו בלוק, חסימה במערכת, זאת אומרת שהוא לא יוכל ליצור אתם קשר לא בצ'ט, לא במיילים, לא בשיחות נכנסות.

<אדם נוגידאת: בסופו של דבר הלקוחות מתייאשים והכסף נשאר בחברה.

<אדם נוגידאת: במקרה היחיד בו הלקוחות מצליחים למשוך את הכסף הזה, כאשר הם מבצעים הפקדה באמצעות כרטיס אשראי ומאיימים לפנות לחברת האשראי לבצע פעולה של chargeback.

<אדם נוגידאת: החברה נענית ללקוחות כאלה מכיוון שהיא חוששת שפעולות chargeback רבים יובילו לכך שחברת האשראי לא יסכימו לסלוק הפקדות עבור החברה.

<אדם נוגידאת: בכל מקרה, אף לקוח לא מצליח למשוך רווחים.

קארין אלהרר: יש רווחים בסיפור הזה?

<אדם נוגידאת: אין רווחים.

<אדם נוגידאת: הלקוחות רואים בפלטפורמה כאילו הם מרוויחים כסף, אבל בפועל, כשהייתי בפנים וראיתי איך המערכת עובדת, אין באמת רווחים.

<אדם נוגידאת: אני גם אומר לעניין של הבונוס, שנניח אתה מפקיד 500 דולר, הם אומרים לך אני אתן לך עוד 500 דולר מהחברה ותוכל לסחור הם.

<אדם נוגידאת: זה לא הגיוני, מי ירצה להפסיד את הכסף שלו, זו גם נקודה שחשוב לציין.

<אדם נוגידאת: לפי הדברים שאמרה לי אחת המנהלות, החברה מרוויחה כשלושה מיליון דולר בחודש, יש דסק בערבית, רוסית ואנגלית.

<אדם נוגידאת: במגעים עם הלקוחות, נציגי החברה משתמשים בשמות בדויים.

<אדם נוגידאת: אני השתמשתי באחד כזה, החליפו לי את השם לאכרם.

<אדם נוגידאת: נציגי החברה מונחים לומר ללקוחות כי החברה ממוקמת בלונדון.

<אדם נוגידאת: מספרי הטלפון של החברה הם עם קידומת של אנגליה ולקוחות שמקבלים שיחות מהחברה רואים מספר אנגלי.

<אדם נוגידאת: כאשר הלקוחות ממדינות ערב גילו שהחברה פועלת מישראל הם הגיבו באמירות של "כל היהודים גנבים", "כל היהודים תחמנים", "איך אתה חי עם האנשים האלה"?

<אדם נוגידאת: אני מוצא את עצמי מסביר להם שלא כל היהודים הם כאלה ולא כל האצבעות שלנו הם אותו דבר.

<אדם נוגידאת: יש כאן אנשים טובים שינסו לעזור להם לקבל את כספם בחזרה.

<אדם נוגידאת: בגלל זה אני פונה אליכם.

<אדם נוגידאת: אין לי מטרת רווח מזה וחשוב לי שתעשו את העבודה כדי לעצור את זה.

<אדם נוגידאת: כל דקה נופלים המון קורבנות.

<אדם נוגידאת: תודה.

<פרנק ניק: (אומר דברים באנגלית, להלן התרגום החופשי) שמי פרנק, אני עולה מקנדה ועובד הייטק.

<פרנק ניק: אני רוצה לדבר על גיוס של עולים וצעירים כעובדים בתעשייה הזאת.

<פרנק ניק: כל עולה שהכרתי, גוייס והפך למטרה של אותן חברות הסוחרות באופציות בינריות, ששכנעו אותם להצטרף.

<פרנק ניק: בין אם אלה דוברי אנגלית או צרפתית או אפילו ערבית, הם מגוייסים.

<פרנק ניק: אני לא מבין, מדוע אסור להתמקד על צרכנים ישראלים כדי להפיל אותם קורבן בהונאה הזאת, אבל זה חוקי להתמקד בגיוס עובדים לתעשייה הזאת.

<פרנק ניק: בקורות החיים המעודכנים שלי, נאלצתי להוסיף הערה למטה שאומרת: "לכל המגייסים, אל תיצרו איתי כל קשר, בכל הנוגע למשרות בחברות העוסקות באופציות בינריות או הימורים.

<פרנק ניק: אל תיצרו איתי שום קשר אם יש לכם בכלל איזשהו עסק עם גנבים שכאלה".

<פרנק ניק: כאשר הוספתי את קורות החיים שלי באתר Recruiters On Line, יש דרישה למקצוע שלי, קיבלתי בין חמש לעשר שיחות ליום שמחציתן היו עבור חברות העוסקות באופציות בינריות והימורים.

<פרנק ניק: בגדול, אנו יכולים להתמקד בפלטפורמות התקשורת החברתית וחברות הגיוס, בין אם ע"י שיימינג או הפיכת תהליך הגיוס שלהן לבלתי חוקי.

<פרנק ניק: הנקודה החזקה של החברות האלה היא הצד הכלכלי.

<פרנק ניק: הן יודעות כיצד לעקוף את החוק, הן יודעות כיצד לאתר כל פירצה בכל מערכת שאנו יוצרים.

<פרנק ניק: החוליה החלשה שלהם היא, גיוס עובדים כדי שיעשו עבורם את מלאכת ההונאה.

<פרנק ניק: לדעתי, אנו צריכים לתקוף את החוליה החלשה הזאת.

קארין אלהרר: תודה.

קארין אלהרר: מכל הדוברים, גם הנפגעים וגם אלה שהיו בתוך המערכת גם לזמן קצר, עושה רושם קודם כל שאם הרשות לניירות ערך רוצה לתקן את החקיקה ומעוניינת לקחת על עצמה את הסמכות הזאת, אני חושבת שזו עוד עבודה, אבל זו עבודה חשובה וצריך לקדם את זה ואני מפצירה בכל הגורמים לשלב ידיים כי בסוף זה השם שלנו בעולם.

קארין אלהרר: עד אז, אני מניחה שזה ייקח כמה חודשים טובים עד שנראה חקיקה, אני חושבת שיש שם לא מעט כלים להתמודד, לפחות שלא נרחיב את השורות.

קארין אלהרר: האדם האחרון שדיבר הציע הצעה טובה, פשוט להגיע למקור.

קארין אלהרר: לדעתי בזה המשטרה צריכה להיות מעורבת וצר לי שהם לא הגיעו לדיון ואני אדבר בנושא על השר לביטחון פנים.

קארין אלהרר: הוא במקרה מתעסק עם תיק ה-BDS ויכול להיות פה קשר מאוד מעניין.

קארין אלהרר: אנחנו לא רוצים ולא צריכים להתחמק מפתרון.

קארין אלהרר: הפתרון צריך להיות, עד שתהיה חקיקה, להפעיל את כל הכלים, לרבות משטרה, לרבות הרשות לניירות ערך במקום שבו היא יכולה להפעיל את הסמכות שלה.

קארין אלהרר: אבל המשטרה יכולה להגיע ממש לחברות הללו.

<דוד הורוויץ: אני לא יודע איפה נגמרת הסמכות שלך, אבל נמצאת אתי עיתונאית, סימונה, היא יודעת יותר על התחום הזה מכל אדם אחר בעולם.

<דוד הורוויץ: ישבתם בשולחן עגול אבל לא הזמנתם אותנו ויכולנו לעזור.

<דוד הורוויץ: יש לנו כל-כך הרבה אינפורמציה.

<דוד הורוויץ: אם יש מאמץ משלך, לפעמים עיתונאים הם לטובת החברה ואנחנו יכולים לעזור ורוצים לעזור.

קארין אלהרר: אני חושבת שהם תמיד לטובת החברה.

קארין אלהרר: אני באמת חושבת שראוי שכולם ישלבו ידיים בעניין הזה כי זה פשוט נורא.

קארין אלהרר: אני יכולה לבוא ולשבח את הרשות לניירות ערך שפנתה והתחילה להזיז דברים ואת משרד המשפטים והיועץ המשפטי לממשלה שהתחילו להניע את התהליך.

קארין אלהרר: יש המון ידע צבור כאן, אפילו בחדר הזה לגבי איך לטפל בנושא הזה.

קארין אלהרר: בפעם הבאה שאתם נפגשים הייתי ממליצה לדבר גם עם האנשים שעבדו בפנים ומכירים את המערכות ומכירים את נקודות התורפה.

קארין אלהרר: בוודאי עיתונאית שחקרה את הנושא.

קארין אלהרר: לא כי היא תגיד לכם איך לתכתוב את החוק, אבל היא תוכל לתת לכם נקודות שאולי היה לכם יותר קשה להגיע אליהם.

<קריאה: אני לא מבין למה אין חקירה של המשטרה בעניין.

קארין אלהרר: אם הייתה כאן משטרה נוכחת או מישהו מנציגיה, אני מבטיחה לך שהיינו מעלים בפניהם את השאלה.

קארין אלהרר: אני אברר את זה עם המשטרה ואני אברר למה לא הגיעו לדיון חרף הזמנה.

<רביד דקל: אני חייבת להגיד שעד עשר לא הגיע זימון מהוועדה ללשכת השר, את זה אני יודעת באופן אישי, אז לא להאשים מי שלא אשם.

קארין אלהרר: זו העברה ביניהם, אנחנו העברנו את זה.

<רביד דקל: - - בן אדם ספציפי שמצוות לעניין.

קארין אלהרר: אז יכול להיות השר לא העביר להם.

קארין אלהרר: כפי שהשר מבקש, ההזמנה עוברת בצורה מסודרת ללשכת השר והשר מפנה את זה לגורם הרלוונטי מבחינתו.

קארין אלהרר: אם הם לא קמו מספיק מוקדם בבוקר כדי להעביר את זה, זו בוודאי לא יכולה להיות הבעיה של הוועדה לענייני ביקורת המדינה.

<קריאה: בהמשך לבקשה, ביקשנו מלשכת השר שיביאו נציגים מ - - - .

קארין אלהרר: עורך-דין ניר פרידמן, אחרון הדוברים.

<ניר פרידמן: כולם די אמרו את הדברים, אני הכי מתחבר למה שאמר עורך-דין אסיף קודם שהמשטרה יכולה לעשות כבר היום ולא צריך לחכות לחקיקה חדשה.

<ניר פרידמן: אולי זו יכולה להיות תוספת נחמדה אבל הרמאות מתבצעת כבר היום כל יום וזו רמאות והונאה ועבירה פלילית לכל דבר שמתבצעת בישראל.

<אדם נוגידאת: אני יכול להגיד שבאמצעי התקשורת בערב הסעודית כבר מתחילים לעשות עם זה עניין מאוד גדול וזה הולך להיות בכל מדינות ערב.

קארין אלהרר: אני מבקשת מהרשות לניירות ערך ומשרד המשפטים גם יחד להתכנס ללוח זמנים ולעדכן את הוועדה לגבי תזכיר.

קארין אלהרר: אחר-כך זה כבר פחות בידיים שלכם, אני מבינה את זה.

קארין אלהרר: מהמשטרה, שכמובן נעביר להם את סיכום הדיון, אני מבקשת לקבל את כמות התלונות שהגיעו עד כה באיזה נושאים ומה נעשה.

קארין אלהרר: אם יש פניות שחלילה נסגרו בגלל העילה, שאני לא מבינה עד היום, של חוסר עניין לציבור.

<דוד הורוויץ: אפשר להוסיף שהמשטרה עושה את זה קשה לאנשים שרוצים להתלונן.

<דוד הורוויץ: הם לא מעוניינים להיכנס לזה.

קארין אלהרר: אנחנו בוודאי רוצים לדעת אם יש פניות שמסגרו, למה הם נסגרו ואם הוגשו כתבי אישום, אפילו אחד.

קארין אלהרר: אנחנו נקיים דיון המשך בחודש פברואר ועד אז אני מבקשת לקבל מהמשטרה את כל הפרטים.

קארין אלהרר: זה נותן הרגשה מאוד לא נוחה כישראלית ואם באמת מגיעות תלונות והן לא מטופלות כמו שצריך, מה נשאר לנו לומר?

קארין אלהרר: זה מצב לא הגון כלפי אנשים בכלל וכלפי אנשים בחו"ל שסך הכול רצו להרוויח עוד כסף.

קארין אלהרר: אפשר להבין גם אותם.

קארין אלהרר: אני מאוד מקווה שעד הדיון הבא נראה התקדמות משפטית ולכל הפחות נראה אכיפה טובה באמצעים הקיימים, על-ידי המשטרה.

קארין אלהרר: אני מודה לכולם שהגיעו, נתראה בפברואר ישיבה זו נעולה.